**Informatīvais ziņojums**

**„Par centralizēto informācijas sistēmu uzturēšanas pārvaldības koncepcijas pasākumu izpildes gaitu**”

1. **Ievads**

Izpildot Ministru kabineta 2006.gada 14.jūlija rīkojuma Nr.526 „Par Centralizēto informācijas sistēmu uzturēšanas pārvaldības koncepciju” 5.punktu, Vides aizsardzības un reģionālās attīstības ministrija (turpmāk – VARAM) ir sagatavojusi un iesniedz Ministru kabinetam informatīvo ziņojumu par „Koncepcija par centralizēto informācijas sistēmu uzturēšanas pārvaldību” (turpmāk – koncepcija) pasākumu izpildes gaitu.

Koncepcijas mērķis - izvērtēt centralizēti uzturamo informācijas sistēmu uzturēšanas pārvaldības variantus un noteikt optimālo risinājumu.

Izstrādājot koncepciju, pieņēma, ka centralizētas informācijas sistēmas (turpmāk – CIS) ir informācijas sistēmas, kuras ir izveidotas Eiropas Reģionālās attīstības fonda projekta „E-pārvaldes portfelis” ietvaros:

1. Valsts informācijas sistēmu savietotājs (turpmāk - VISS);
2. Vienotais valsts un pašvaldību pakalpojumu portāls www.latvija.lv;
3. Dokumentu vadības sistēmas DocLogix (turpmāk – DocLogix);
4. Valsts informācijas sistēmu reģistrs (turpmāk - VISR);
5. Dokumentu elektroniskās aprites un uzdevumu kontroles sistēma (turpmāk – DAUKS).

Koncepcijas izstrādes gaitā ņemti vērā šādi apstākļi:

* 1. CIS uzturēšana neietilpst Īpašu uzdevumu ministra elektroniskās pārvaldes lietās sekretariāta (turpmāk – Sekretariāts) funkcijās;
	2. Sekretariātam nav informācijas sistēmu uzturēšanai nepieciešamā personāla, tehnisko un finanšu resursu.

Koncepcijā izskatīti četri CIS uzturēšanas pārvaldības un uzturēšanas risinājumu varianti:

**1.variants − iekšēja uzturēšana.**

Sekretariāts uztur sistēmas, izveidojot nepieciešamo informācijas tehnoloģiju (turpmāk – IT) infrastruktūru (t.sk. datu centru) un pieņemot darbā atbilstošas kvalifikācijas tehniskos speciālistus.

**2.variants − tieša ārpakalpojumu izmantošana.**

Sekretariāts nodrošina sistēmu uzturēšanas pārvaldību, noslēdzot atbilstošus ārpakalpojumu līgumus, atsakoties no tam piederošas IT infrastruktūras izveides vai tiešas nomas, kā arī sistēmas un pārvaldības rīku administrēšanas. Sekretariāts veic ārpakalpojumu līgumu pārvaldību.

**3.variants − IT ārpakalpojumu vadības valsts aģentūras izveide.**

CIS uzturēšanas pārvaldībai veido aģentūru, kas nodrošina informācijas sistēmu ārpakalpojumu vadību, kļūstot par sistēmas turētāju ar tiesībām deleģēt tehnisko darbu veikšanu ārpakalpojumu sniedzējiem. Aģentūra pieņem darbā augsti kvalificētus speciālistus, un, ja aģentūrai savu informācijas sistēmu uzturēšanas pārvaldību uztic arī citas valsts iestādes, tad, palielinoties apgrozījumam, valsts pārvaldē būtu iespējams samazināt informācijas sistēmu uzturēšanas kopējās izmaksas.

**4.variants − IT ārpakalpojumu vadības nodošana esošai valsts aģentūrai.**

Tika izvērtēta iespēja CIS uzturēšanas pārvaldību nodot Elektronisko iepirkumu aģentūras pārziņā.

Izvērtējot variantus, to pozitīvās un negatīvās iezīmes tika vērtētas pēc šādiem kritērijiem (aspektiem):

1. atbilstība publiskās pārvaldes principiem (orientācija uz tiešo uzdevumu veikšanu);
2. finanšu izmaksu salīdzinājums;
3. risku samazināšana un kontrole;
4. ieviešanas sarežģītība;
5. attīstības iespējas ilgtermiņā;
6. papildus argumenti par labu vai sliktu katram no variantiem.

Secināts, ka no izmaksu un arī no risku samazināšanas viedokļa CIS uzturēšana organizējama izmantojot ārpakalpojumus un no piedāvātajiem trim ārpakalpojumu izmantošanas modeļiem ilgtermiņa optimālais risinājums ir specializētas valsts aģentūras izveide (jauna aģentūra), kas atbildīga par CIS uzturēšanas nodrošināšanu un ārpakalpojumu līgumu vadību, jo tas iestādei ļautu vislabāk koncentrēties uz tiešo pārvaldes funkciju izpildi un pie pietiekama darbības apjoma (aptuveni 10 darbināmās sistēmas) attaisnotu papildus administratīvās izmaksas, kas saistītas ar jaunas aģentūras izveidi.

2006.gadā CIS uzturēšanas pārvaldības ieteicamais modelis bija tiešu ārpakalpojumu izmantošana (2.variants) un uzturēšanas pārvaldības struktūrvienības izveidošana Sekretariātā.

Lai noteiktu Sekretariāta kompetenci CIS uzturēšanā tika izstrādāti un Ministru kabinetā pieņemti Ministru kabineta 2006.gada 12.septembra noteikumi Nr.765 „Grozījumi Ministru kabineta 2005.gada 11.janvāra noteikumos Nr.37 "Īpašu uzdevumu ministra elektroniskās pārvaldes lietās sekretariāta nolikums"”.

 Sekretariātā tika izveidota CIS uzturēšanas nodaļa, kuras funkcijās ietilpa CIS uzturēšanas organizēšana, nodrošinot to darbību atbilstoši definētajām pieejamības, veiktspējas un drošības prasībām, kā arī CIS lietotāju atbalsta nodrošināšana.

1. **Esošā situācija.**

Pamatojoties uz Ministru kabineta 2009.gada 1.aprīļa rīkojuma Nr.220 „Par Īpašu uzdevumu ministra elektroniskās pārvaldes lietās sekretariāta reorganizāciju” 2.punktu tika reorganizēts Sekretariāts.

Reorganizācijas rezultātā sākot ar 2009.gada 1.jūniju Sekretariāta funkcijas pārņēma Reģionālās attīstības un pašvaldību lietu ministrija (turpmāk – RAPLM), kura deleģēja CIS uzturēšanas un attīstības funkciju Valsts reģionālās attīstības aģentūrai (turpmāk - VRAA).

 VARAM atbilstoši Ministru kabineta 2010.gada 22.novembra rīkojuma Nr.676 „Par Reģionālās attīstības un pašvaldību lietu ministrijas likvidācijas nodrošināšanu” 2.punktam ar 2011.gada 1.janvāri pārņēma RAPLM funkcijas, valsts informācijas sistēmu, tai skaitā CIS jomā.

Šobrīd VRAA nodrošina sekojošu no RAPLM pārņemtu CIS uzturēšanu:

1. Vienotais valsts un pašvaldību pakalpojumu portāls www.latvija.lv;
2. VISS;
3. VISR.

Vienotā valsts un pašvaldību pakalpojuma portāla [www.latvija.lv](http://www.latvija.lv) pārziņa funkcijas pilda VRAA, bet VISR pārzinis ir VARAM. VISR VRAA ir izmitinājusi uz saviem tehniskiem resursiem, kas izvietoti VRAA serveru telpā. VISS ir izmitināts atsevišķā datu centrā izmantojot VRAA tehniskos resursus. VISS administrēšanu nodrošina VRAA, bet sistēmas lietojumprogrammatūras uzturēšana tiek organizēta piesaistot ārpakalpojumu.

Ņemot vērā RAPLM reorganizāciju, ar 2009.gada 29.maija līguma Nr.VPD1/ERAF/CFLA/04/NP/1.3.1./000001/001 grozījumiem Nr. 9 VRAA pārņēma Sekretariāta realizētā projekta *„E‑pārvaldes portfelis”* ietvaros izstrādātās un pilnveidotās DAUKS uzturēšanu. Līdz 2010.gada 31.decembrim VRAA apmaksāja DAUKS programmatūras uzturēšanas pakalpojumus, savukārt sistēmas izmitināšanu nodrošināja Valsts kanceleja. 2010.gada 22.februārī tika noslēgts patapinājuma līgums par DAUKS nodošanu bezatlīdzības lietošanā Valsts kancelejai. Atbilstoši patapinājuma līguma nosacījumiem Valsts kanceleja apņēmās veikt DAUKS pārziņa funkcijas un sākot ar 2011.gada 1.janvāri nodrošināt tālāku DAUKS uzturēšanu pilnā apjomā.

Atbilstoši koncepcijai, Sekretariāts nodrošināja dokumentu vadības sistēmas DocLogix uzturēšanu 17 valsts un pašvaldību iestādēm. 2009.gada 31.decembrī beidzās ar SIA „Lattelecom” noslēgtais DocLogix uzturēšanas un izmitināšanas līgums un sākot ar 2010.gada 1.janvāri, atbilstoši starp VRAA un iestādēm noslēgtajiem patapinājuma līgumiem, iestādes DocLogix uzturēšanu nodrošina par saviem līdzekļiem.

Nepieciešamais finansējums CIS uzturēšanai 2007.-2009. gadam bija plānots vidēji 450 tūkst. lati gadā. 2008.gadā tika piešķirti 350 tūkst. lati, 2009.gadā – 130 tūkst. lati, 2010.gadā - 86 tūkst. lati, bet 2011.gadā – 58 tūkst. lati.

1. **Secinājumi.**

Koncepcijas piedāvātais modelis ir zaudējis savu aktualitāti, jo tas tika izstrādāts situācijai, kad par CIS atbildīgā institūcija bija Sekretariāts. Sekretariāts nebija gatavs nodrošināt CIS uzturēšanu, līdz ar to tika izvēlēts modelis, kurā Sekretariāts nodrošina sistēmu uzturēšanas pārvaldību, noslēdzot atbilstošus ārpakalpojumu līgumus, bet atsakās no tam piederošas IT infrastruktūras izveides vai tiešas nomas, kā arī sistēmas un pārvaldības rīku administrēšanas.

Reorganizāciju rezultātā CIS tiek pārvaldītas un uzturētas dažādās iestādēs:

1. Vienotā valsts un pašvaldību pakalpojumu portāls [www.latvija.lv](http://www.latvija.lv) - informāciju sistēmas pārzinis VRAA (VARAM pakļautībā);
2. VISS – par sistēmu atbildīga iestāde VRAA (VARAM pakļautība);
3. VISR – izmitināts uz VRAA tehniskajiem resursiem, informāciju sistēmas pārzinis VARAM;
4. DAUKS – pārziņa funkcijas veic Valsts kanceleja;
5. DocLogix – uzturēšanu nodrošina valsts un pašvaldību iestādes par saviem līdzekļiem.

VRAA pēdējo gadu laikā ir uzkrāta un attīstīta kompetence tās pārraudzībā esošo CIS vadībā un uzraudzībā, ir izveidota tehniskā bāze un ir nodrošināts kvalificēts personāls. VRAA tās pārraudzībā esošo CIS uzturēšanā izmanto modeli, kurā daļu no uzturēšanas funkcijām veic pati VRAA, bet daļa tiek organizēta piesaistot ārpakalpojumu. Ņemot vērā to, ka koncepcijas izstrādes laikā, formulējot problēmas, tika ņemts vērā fakts, ka Sekretariātam nav informācijas sistēmu uzturēšanai nepieciešamā personāla, tehnisko un finanšu resursu, taču šobrīd VRAA ir nepieciešamais personāls un tehniskā bāze, realizētais CIS uzturēšanas modelis ir efektīvāks par koncepcijā piedāvāto.

 Ņemot vērā to, ka šobrīd tiek realizēts aktuālāks CIS uzturēšanas modelis, uzskatām, ka koncepcija ir zaudējusi aktualitāti un līdz ar to 2006.gada 14.jūlija Ministru kabineta rīkojums Nr.526 „Par Centralizēto informācijas sistēmu uzturēšanas pārvaldības koncepciju” ir atzīstams par spēku zaudējušu.

Vides aizsardzības un reģionālās

attīstības ministrs R.Vējonis

Vīza:

Vides aizsardzības un reģionālās

attīstības ministrijas valsts sekretārs G.Puķītis

23.08.2011. 15:38

R.Guds

67770310, rihards.guds@varam.gov.lv